
Ministru kabineta rīkojums Nr. 370
Rīgā 2026. gada 29. jūnijā (prot. Nr. 33 4. §)
Par pamatbudžeta programmas "Ekonomikas attīstības programma" finanšu līdzekļu izmantošanu
· 1. Saskaņā ar likuma "Par valsts budžetu 2026. gadam un budžeta ietvaru 2026., 2027. un 2028. gadam" 60. panta pirmo daļu un Ministru kabineta 2015. gada 9. jūnija noteikumu Nr. 284 "Valsts pamatbudžeta programmas "Ekonomikas attīstības programma" finanšu līdzekļu izmantošanas kārtība" 3. punktu palielināt apropriāciju izdevumiem Ekonomikas ministrijas budžeta programmā 33.00.00 "Ekonomikas attīstības programma" 2026. gadā 1 475 251 euro apmērā, novirzot tam citu pašu ieņēmumu (maksājumi, kurus veic ārzemnieks, piesakoties termiņuzturēšanās atļaujas saņemšanai) naudas līdzekļu atlikumu uz 2026. gada 1. janvāri, no tiem:
· 1.1. 1 250 251 euro apmērā, lai nodrošinātu eksporta veicināšanas, investīciju piesaistes un tūrisma pasākumu īstenošanu;
· 1.2. 225 000 euro apmērā, lai nodrošinātu atbalstu starptautisko sporta pasākumu (Pasaules vai Eiropas čempionātu) norisei 2026. gadā, ievērojot šādus nosacījumus:
· 1.2.1. sporta pasākums rada vismaz divas reizes lielāku atdevi valsts budžetā pret vienu saņemto euro līdzfinansējumā;
· 1.2.2. sporta pasākums nodrošina vismaz 13 500 ārvalstu viesu cilvēknaktis, nepārsniedzot valsts līdzfinansējumu 17 euro apmērā uz vienu cilvēknakti.
· 2. Atļaut veikt transfera pārskaitījumu šā rīkojuma 1.2. apakšpunktā minētajā apmērā uz Izglītības un zinātnes ministrijas valsts pamatbudžeta apakšprogrammu 09.07.00 "Dotācija sporta organizāciju, programmu un pasākumu atbalstam".
· 3. Ekonomikas ministrijai un Izglītības un zinātnes ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par apropriācijas palielināšanu atbilstoši šā rīkojuma 1. punktam.
· 4. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas palielināšanu un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, palielināt apropriāciju.

